El Club de Lectura Juvenil finalitza la seua activitat amb una bona acollida.
26 de juny de 2018

La Biblioteca Municipal de l'Eliana va posar en marxa el febrer passat el Club de Lectura Juvenil, una iniciativa per a estimular la lectura entre els adolescents del municipi, així com per a ser un punt de trobada on compartir les seues inquietuds.

Este projecte, dirigit a un públic d'entre 11 i 14 anys, ha sigut coordinat per Anika Lillo, figura referent quant al foment de l'experiència lectora. En les trobades, distribuïdes en dos divendres cada mes, han participat un total de 26 joves i s'han tractat temes com el medi ambient, la igualtat, el bullying o l'amor, entre altres.

La iniciativa va sorgir no solament per tal d’incentivar la lectura entre els joves, sinó també per a millorar-la i convertir-la en un acte compartit. Així, el Club de Lectura ha sigut també un espai on els participants han expressat els seus interessos, i han pogut conéixer a més gent amb les seues mateixes inquietuds.

En esta edició s'han llegit un total de 7 llibres, entre ells “Olga de Papel” d’Elisabetta Gnone, “La princesa prometida” de William Goldman o “Cuando me veas” de Laura Gallego.

El Club de Lectura Juvenil iniciarà una nova edició al setembre que tindrà lloc a la Biblioteca Municipal de l'Eliana.